4. การวิจัยและพัฒนา

  บริษัทฯ ได้ตระหนักถึงความสำคัญของ “ความพึงพอใจ” ของผู้ใช้บริการ
  จึงได้จัดทำการวิจัยเพื่อประเมินความพึงพอใจของผู้โดยสารเป็นการภายในมาอย่างสม่ำเสมอและต่อเนื่อง
  เพื่อใช้เป็นเครื่องมือหนึ่งที่บ่งชี้ประสิทธิผลทางธุรกิจ
  และเพิ่มประสิทธิภาพในการพัฒนาการดำเนินงานเพื่อตอบสนองการแข่งขันทางธุรกิจ

นอกจากนี้ บริษัทฯ ได้พิจารณาจัดตั้งสถาบันวิจัยด้านการบินพาณิชย์ขึ้น
เพื่อช่วยเพิ่มขีดความสามารถในการแข่งขันของบริษัทฯ
และของประเทศในด้านการบินพาณิชย์และกิจกรรมที่เกี่ยวข้อง ทั้งนี้สืบเนื่องจากการที่มีอุตสาหกรรม
การบิน (โดยเฉพาะการผลิตเครื่องบินรบ และเครื่องบินพาณิชย์) เป็นอุตสาหกรรมสำคัญของมลรัฐ
และของประเทศในสหรัฐอเมริกา อังกฤษ ฝรั่งเศส และเยอรมัน
งานวิจัยการบินเป็นงานที่บริษัทผลิตเครื่องบินจะต้องจัดทำทั้งด้วยตนเอง
และทั้งการจัดหาบริการจากภายนอกบริษัท นอกจากนั้น
องค์กรที่ทำหน้าที่กำกับดูแลกิจการบินในระดับชาติ เช่น Federal Aviation Agency (FAA)
ของสหรัฐอเมริกาก็มีโครงการวิจัย
โดยมีแผนการวิจัยที่ชัดเจนโดยมีห้องทดลองทำการวิจัยและพัฒนาระบบต่างๆ ที่ใช้ในการบินด้วย

สำหรับประเทศไทยซึ่งเป็นประเทศผู้ซื้อเครื่องบิน เครื่องยนต์ และอุปกรณ์การบิน
ตลอดจนดำเนินธุรกิจการบินเชิงพาณิชย์นั้นการวิจัยและพัฒนาด้านการบินยังไม่มีการจัดทำมากนัก
เพราะประเทศผู้ซื้อมักพึ่งพาเทคโนโลยี ความรู้ และการถ่ายทอดความรู้
ประสบการณ์จากประเทศผู้ผลิต โดยเฉพาะจากผู้ผลิตที่ขายเครื่องบิน เครื่องยนต์
และอุปกรณ์การบินต่างๆ กิจกรรมที่เป็นกิจกรรมหลักของการบินพาณิชย์ จึงได้แก่ การฝึกอบรมนักบิน
ช่าง และพนักงานบริการด้านต่างๆ มากกว่าจะมีการวิจัยและพัฒนา
ส่วนกิจการด้านการวางแผนการตลาด การบริการลูกค้า การปรับปรุงภาพลักษณ์
และการพัฒนาผลิตภัณฑ์ นั้นก็มีการศึกษาค้นคว้าวิจัยอย่างเป็นระบบรองรับน้อยมาก

บริษัท การบินไทย จำกัด (มหาชน) กำลังก้าวเข้าสู่ยุคแห่งการแข่งขันระหว่างประเทศ
และกำลังอยู่ในระยะของการลงทุนเพิ่มฝูงบิน การมีสนามบินสุวรรณภูมิ
การปรับยุทธศาสตร์ของประเทศที่บริษัทฯ จะต้องมีส่วนร่วมอย่างแข็งขัน ในปัจจุบัน บริษัทฯ
กำลังมีการปรับเปลี่ยนการจัดการองค์กรให้มีลักษณะเป็นองค์กรที่ขับเคลื่อนโดยกลยุทธ์ ดังนั้น
กระบวนการตัดสินใจเกี่ยวกับการลงทุนและการวางตำแหน่งแห่งที่ในโลกของการแข่งขันจึงต้องอาศัยข้อมูลและความรู้ที่ได้จากการค้นคว้าวิจัยเป็นฐานหลัก
เพื่อช่วยให้การตัดสินใจเชิงกลยุทธ์เป็นไปโดยสอดคล้องกับความต้องการ ความพึงพอใจของลูกค้า
และมีการปรับปรุงผลิตภัณฑ์และบริการได้รวดเร็วทันการ

ในปัจจุบันประเทศที่เคยเป็นผู้ซื้อและต้องเร่งรัดพัฒนากิจการบินเชิงพาณิชย์กำลังตื่นตัวในการจัดตั้งสถาบันวิจัยการบินเพราะต้องการมีองค์ความรู้ที่ใช้ประกอบการตัดสินใจเชิงยุทธศาสตร์มากขึ้น
เช่น สาธารณรัฐประชาชนจีนเพิ่งจัดตั้งสถาบันวิจัยรวมเข้ากับอุตสาหกรรมการบินที่นานกิง
สถาบันวิจัยและพัฒนาที่กำลังเกิดขึ้นใหม่นี้ ต่อไปอีก 5-10 ปี
จะมีความสำคัญต่อการพัฒนาอุตสาหกรรมการบินของประเทศ

สถาบันวิจัยทำหน้าที่สนับสนุนเป้าหมายเชิงยุทธศาสตร์ของบริษัทฯ ในการพัฒนาอุตสาหกรรมการบิน
การเป็นผู้นำในอุตสาหกรรมการบิน โดยเฉพาะทางด้านการมีบุคลากรที่เป็นเลิศด้านการให้บริการ
และความพึงพอใจแก่ลูกค้า กล่าวคือ เน้นการวิจัยด้านปัจจัยคนกับระบบ (Human Factors)
เป็นด้านหลัก
ทั้งนี้ด้วยการจัดหางานวิจัยที่มีคุณภาพสูงตรงเป้าและสามารถเพิ่มมูลค่าให้กิจการของบริษัทฯ
ได้โดยร่วมมือเป็นพันธมิตรกับแหล่งวิจัย
ทั้งที่เป็นมหาวิทยาลัยและหน่วยวิจัยพัฒนาของอุตสาหกรรมการบินทั่วโลก ทั้งนี้
เพื่อสร้างองค์ความรู้ด้านการบินเชิงพาณิชย์ในการเพิ่มขีดความสามารถในการแข่งขันของบริษัทฯ
และสร้างแนวปฏิบัติให้มีการใช้ความรู้ที่ตรงเป้าในการขับเคลื่อนกลยุทธ์ตามแผนปฏิบัติการของบริษัทฯ
เพื่อพัฒนานวัตกรรมที่ช่วยให้บริษัทฯ มีก้าวกระโดดที่ล้ำหน้าสายการบินคู่แข่งขัน
โดยจัดทำการสำรวจงานวิจัยของสถาบันต่างๆ โดยเฉพาะของสถาบันวิจัยชั้นนำ
โดยคัดเลือกงานวิจัยที่จะเป็นประโยชน์กับกิจการของบริษัทฯ
และทำข้อตกลงในความร่วมมือในการพัฒนาความสามารถในการจัดการวิจัยด้านการบินเชิงพาณิชย์กับองค์กร
และสถาบันทั้งระดับชาติและนานาชาติในการกำหนดประเด็นการวิจัยและจัดหาทุนเพื่อจัดให้มีการวิจัยในประเด็นการวิจัยที่มีความจำเป็นเร่งด่วน
โดยจัดจ้างองค์กรและสถาบันภายนอก